র‌্যাবের মহাপরিচালক বেনজীর আহমেদ আজ রবিবার সকালে হত্যাকাণ্ডের স্থান পরিদর্শন করেছেন। এই ঘটনায় নিহত তাসলিমার স্বামী শফিকুল ইসলাম রবিবার সকালে অজ্ঞাত পরিচয় কয়েকজনকে আসামি করে নারায়ণগঞ্জ সদর মডেল থানায় হত্যা মামলা দায়ের করেছে।নারায়ণগঞ্জ সিআইডির সহকারী পুলিশ সুপার এহসান উদ্দিন চৌধুরী বলেন, খুনীরা পেশাদার নয়। ধারালো অস্ত্র দিয়ে মাথায় আঘাতের পর তাদেরকে গলায় কাপড় পেঁচিয়ে শ্বাসরোধে হত্যা করা হয়েছে। পুলিশের ধারনা, আগে অচেতন করে এ হত্যাকাণ্ড ঘটানো হয়ে থাকতে পারে। পুলিশের ফরেনসিক টিম সব আলামত সংগ্রহ করেছে, তা পরীক্ষার পর কখন, কিভাবে হত্যা করা হয়েছে- তা নিশ্চিত করে বলা যাবে। প্রাথমিকভাবে এই হত্যায় তিনজনের বেশি লোক অংশ নিয়ে থাকতে পারে বলে জানিয়েছেন জেলার অতিরিক্ত পুলিশ সুপার (প্রশাসন) মো. মহিবুল ইসলাম খান। তবে খুনিরা পেশাদার নয়। তাদের সঙ্গে পূর্ব পরিচিত ছিল। আমরা বিভিন্ন আলামত সংগ্রহ করেছি। তদন্ত করে দেখা হচ্ছে বলে তিনি জানান। শনিবার রাতে দুই নম্বর বাবুরাইল এলাকায় পাঁচতলা একটি ভবনের নিচতলার ফ্ল্যাট থেকে দুই শিশুসহ পাঁচজনের লাশ উদ্ধার করে পুলিশ। নিহতরা হলেন- তাসলিমা বেগম (৪০), তার ছেলে শান্ত (১০), মেয়ে সুমাইয়া (৫), ভাই মোরশেদুল (২৫) ও তাসলিমার জা লামিয়া (২৫)। ঘটনার পর সিআইডির একটি দল সবগুলো লাশের সুরতহাল ও বিভিন্ন আলামত সংগ্রহ করে।